Mariann Fischer Boel (V), 2000-11-09:
Det er utrolig vigtigt at have en drøm, og derfor vil jeg godt sige tak til dem, der her i dag har givet udtryk for, at de faktisk er villige til at være med til at støtte en realisering af drømmen.
Jeg fornemmede kun fra to partier i Folketingssalen en decideret modvilje mod forslaget, og til gengæld vil jeg godt kvittere for, at jeg dog trods alt fra partier, som vi måske ikke kunne forvente en umiddelbar støtte fra, fornemmede en vis forståelse for nogle af de problemer, som de fem punkter i beslutningsforslaget rejser.
Jeg vil godt have lov at knytte nogle bemærkninger til de enkelte punkter.
Hvis vi kigger på punkt 1: en forhøjelse af indskudsgrænsen fra 25 til 40 pct. af nettolønindtægten, så var det blot et signal om, at vi fra forslagsstillernes side ønskede at sende det signal, at vi var interesserede i, at folk sparede op, så meget som det overhovedet kunne lade sig gøre ud fra den lønindkomst, de har.
Og så må vi jo også erkende, at den skattemæssige værdi af fradraget for et indskud på en etableringskonto er blevet væsentlig dårligere, siden f.eks. vedtagelsen af pinsepakken, og det er klart, at der vil vi så godt give en kompensation for den forringelse, der i realiteten er sket. Med hensyn til aldersgrænsen er det ikke det forslag, som vi vil stå nagelfast på, så hvis vi i nogle drøftelser efterfølgende kan finde et andet bud, er vi bestemt også åbne for at drøfte, om 65 år måske ikke er det rigtige.
Så lad os prøve at se, om vi kan finde en fællesnævner i denne her sag.
Muligheden for at trække midler ud, hvis man ikke vælger at etablere sig: Jeg vil godt sige til skatteministeren, at det ikke er fremsat som et omgåelsesforslag, det har faktisk ikke været intentionen, men vi har jo desværre set nogle tilfælde af paniketableringer, og tanken var i virkeligheden at undgå, at man spildte penge på noget, som fra starten vel egentlig ikke var et bæredygtigt projekt.
Og jeg vil da gerne, hvis skatteministeren ville være velvillig over for punktet, drøfte andre muligheder for at anvende et hævet beløb på en etableringskonto.
Der har været fremsat forslag om, at man kunne indskyde beløbet på en ratepensionsordning eller lignende, så vi vil være meget åbne over for at kigge på det område.
Muligheden for at indskyde midler på etableringskontoen, efter at en virksomhed er startet, og det er måske lidt til hr. Aage Frandsen, der nævnede det her med en spontan start af en virksomhed: Hvis man får mulighed for at indskyde, efter at man starter virksomheden, har man nemlig mulighed for at lave en spontan opstart, for så kan man jo i realiteten starte sin etableringskonto den dag, man starter virksomhed.
Der er jo mange, der er i den situation, at de ikke tør satse et hundrede procent på start af en virksomhed, men har et job, et lønmodtagerjob, ved siden af, og så har de mulighed for at trække de penge ind i virksomheden ubeskattet.
Og så det sidste spørgsmål omkring etableringskontoen, der skal kunne bruges i forbindelse med overtagelse af en bestående virksomhed, der er ejet i selskabsform: Der har jeg selvfølgelig også læst Generationsskifteudvalgets betænkning, og jeg har måske mere fokuseret på de positive sider end på de negative sider i forslaget.
Man kunne så også knytte nogle betingelser - det mener jeg også man skriver i Generationsskifteudvalgets betænkning - til muligheden for at lave den her specielle model, f.eks. om man var hovedaktionær eller havde lagt en vis arbejdsindsats i den virksomhed, man køber.
For det er jo i realiteten sådan, at vi over de næste 10 år kommer til at se, at et sted mellem 90.000 og 100.000 virksomheder skal skifte ejere.
Og det er fint, at vi har succession osv., som skatteministeren nævnede det, men mange af de her virksomheder kommer jo ikke til at fortsætte inden for familier.
De bliver udbudt til salg, og hvis ikke der er købere, som har rimelige økonomiske muskler, så lukker de virksomheder.
Kort med hensyn til IT-branchen: Vi hører jo sædvanligvis kun om de gode historier.
Der er også mindre positive historier inden for den branche.
Men som sagt vil jeg godt kvittere over for dem, der har været positive over for forslaget.
Og jeg opfatter ikke udmeldingen fra skatteministeren som en total afvisning, men som en mulighed for, at vi efterfølgende kan gå ind og vurdere de enkelte punkter: Hvad koster de forskellige, hvis vi skruer dem sammen på en bestemt måde?
Og selvfølgelig vil Venstre skaffe den finansiering, der bliver nødvendig for at få forslaget gennemført i den udformning, det så måtte få på et senere tidspunkt.